Il-Partit Nazzjonalista ppubblika ittra li ntbagħtet mill-eks-Ministru tal-Finanzi Tonio Fenech lill-Viċi President tal-Kummissjoni Ewropea Joaquín Almunia fil-5 ta’ Marzu 2013, lejlet l-elezzjoni ġenerali. Fi stqarrija l-PN qal li l-Gvern Nazzjonalista baqa’ jaħdem sal-aħħar mumenti tal-leġiżlatura li għaddiet u jinsisti li l-pjani tal-Kummissjoni Ewropea dwar l- istate aid ma kinux aċċettabbli għal Malta. Il-PN qal li din hija d-differenza ċara bejn il-Partit Nazzjonalista u l-Partit Laburista fil-Gvern għax kuntrarju għall-Gvern immexxi mill-Partit Nazzjonalista, sal-lum għadna ma nafux x’għamel Gvern Laburista f’dawn l-aħħar 14-il xahar sabiex jinnegozja l-aqwa pakkett possibbli għal Malta dwar l-għajnuna li l-Gvern jista’ jagħti biex jinċentiva lill-industrija u joħloq il-postijiet tax-xogħol. Il-PN qal li minħabba l-inkompetenza tal-Gvern ta’ Muscat, il-Gvern Malti issa se jkollu jnaqqas l-għajnuna li kien qed jagħti lill-industrija, deċiżjoni li se twassal biex Malta tkun inqas attraenti milli kienet qabel għall-investiment waqt li żied jgħid li t-track record tal-PN huwa wieħed b’saħħti.